**Anexa 4**

**Lista indicatorilor critici aferenți domeniilor de studii universitare de doctorat**

|  |  |  |
| --- | --- | --- |
| **Nr. Crt.**  | **Indicator** | **Descriere** |
| 1 | A.2.1.1. | Spaţiile şi dotarea materială a IOSUD/şcolii doctorale permit realizarea activităţilor de cercetare, în domeniul evaluat, în acord cu misiunea şi obiectivele asumate (calculatoare, software specific, aparatură, echipamente de laborator, bibliotecă, acces la baze de date internaţionale etc.). Infrastructura de cercetare şi oferta de servicii de cercetare sunt prezentate public prin intermediul unei platformei de profil. Se va evidenţia, în mod distinct, infrastructura de cercetare descrisă mai sus, achiziționată şi dezvoltată în ultimii 5 ani. |
| 2 | A.3.1.1. | În cadrul domeniului de doctorat își desfăşoară activitatea minimum trei conducători de doctorat şi cel puţin 50% dintre aceştia (dar nu mai puţin de trei) îndeplinesc standardele minimale ale Consiliului Naţional de Atestare a Titlurilor, Diplomelor şi Certificatelor Universitare (CNATDCU) aflate în vigoare la momentul realizării evaluării, necesare şi obligatorii pentru obţinerea atestatului de abilitare. |
| 3 | A.3.1.2. | Cel puţin 50% dintre conducătorii de doctorat din domeniul de doctorat evaluat sunt titulari în cadrul IOSUD. Prin calitatea de titular în cadrul IOSUD analizat se înţelege acel conducător de doctorat care are un contract de muncă cu normă întreagă pe perioadă nedeterminată în instituţia de învăţământ superior coordonatoare a IOSUD sau în una dintre instituţiile componente ale consorţiului care formează IOSUD sau parteneriatele încheiate în condiţiile art. 6 din Codul aprobat prin Hotărârea Guvernului nr. 681/2011, cu modificările şi completările ulterioare. |
| 4 | A.3.2.1 | Cel puţin 50% dintre conducătorii de doctorat din domeniul supus evaluării prezintă minimum 5 publicaţii indexate Web of Science sau ERIH în reviste cu factor de impact sau alte realizări, cu semnificaţie relevantă pentru domeniul respectiv, în care se regăsesc contribuţii de nivel internaţional ce relevă un progres în cercetarea ştiinţifică-dezvoltare-inovare pentru domeniul evaluat. Conducătorii de doctorat menţionaţi au vizibilitate internaţională în ultimii cinci ani, constând în: calitatea de membru în comitetele ştiinţifice ale publicaţiilor şi conferinţelor internaţionale; calitatea de membru în board-urile asociaţiilor profesionale internaţionale; calitatea de invitat în cadrul conferinţelor sau grupurilor de experţi desfăşurate în străinătate sau calitatea de membru al unor comisii de susţinere a unor teze de doctorat la universităţi din străinătate sau în cotutelă cu o universitate din străinătate. Pentru ramurile de ştiinţă Arte şi Ştiinţa sportului şi educaţiei fizice, conducătorii de doctorat vor proba vizibilitatea internaţională în ultimii cinci ani prin calitatea de membru în board-urile asociaţiilor profesionale, prin calitatea de membru în comitetele de organizare a evenimentelor artistice şi competiţiilor internaţionale, respectiv prin calitatea de membru în jurii sau echipe de arbitraj în cadrul evenimentelor artistice sau competiţiilor internaţionale.  |
| 5 | B.2.1.5. | Pentru un domeniu de studii de doctorat raportul dintre numărul de studenţi doctoranzi şi numărul cadrelor didactice/cercetători care asigură îndrumarea nu trebuie să fie mai mare de 3:1. |
| 6 | B.3.1.1 | Pentru domeniul evaluat se pun la dispoziţia comisiei de evaluare minimum un articol sau o altă contribuţie relevantă per student doctorand care a obţinut titlul de doctor în ultimii 5 ani. Din această listă, membrii comisiei de evaluare selectează pentru analiză, aleatoriu, 5 astfel de articole/contribuţii relevante per domeniu de studii universitare de doctorat. Articolele, astfel selectate şi analizate, vor primi un calificativ privind contribuţia originală la dezvoltarea domeniului, pe o scală de la 1 la 5. Cel puţin trei articole trebuie să atingă pragul 3.  |